**La o artistă**

*Mircea Cărtărescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

prieteno, dormi liniștită cu capul pe perna mea

iar eu voi sta să mă uit la tine

ne-am jucat mult timp unul cu altul

sticla de vodcă e la jumătate iar noaptea e-n toi

țigări mai ai doar vreo două

ce a fost cu tine haios și ce a fost sexual

și discuțiile deștepte și filmele de la biblioteca franceză

sunt ca un anotimp încheiat

tu vei avea alți iubiți

eu voi scrie alte poezele

dormi liniștită pe perna mea

prieteno

mă-ntreb dacă pieptul tău băietesc

ca al mulatrei lui Baudelaire

se va mai suci vreodată spre mine

mă-ntreb cum te vei purta mâine la gară

știi tu ce e lumea?

n-ai să știi niciodată, nici eu n-am să știu

o să târâm valiza pe roțile pe caldăramul peronului

și dupa asta vom coresponda pân'la vară

arăți așa de aiurea fără ochelari

e lună plină, ții minte că am văzut-o prin geamul lui 21

am prins zile mișto și am făcut multă dragoste

dar totul e ca un anotimp încheiat

tu vei mai uimi și pe alții cu clasa ta

eu voi mai scrie alte poezele